
	
	RAPORTUL VIZITEI DE MONITORIZARE & EVALUARE



Proiecte monitorizate:
1) TRATAMENT SUB DIRECTA OBSERVATIE PENTRU PACIENTII TB DIN ROMANIA – M1I2S3 (UNOPA)
2) SERVICII INTEGRATE PENTRU PACIENTII CU TB DIN ROMANIA – M1I2S6 (UNOPA în parteneriat cu ASPTMR)

Dată: 12-15 iunie 2016
Locații: Județul Maramureș – Spitalul de Pneumoftiziologie "Dr. Nicolae Rusdea" Baia Mare; dispensarele TBC din Baia Mare, Vișeul de Sus, Borșa, Sighetu Marmației, Târgu Lăpuș.

Obiectivele vizitei:
· Monitorizarea progresului activităților implementate în cadrul celor două proiecte la nivelul spitalului și al dispensarelor;
· Verificarea și validarea datelor raportate de la nivelul dispensarelor din județul Maramureș pentru perioada ianuarie – decembrie 2015 aferente indicatorilor de acoperire HSS-1 și HSS-2

Metode: discuții cu coordonatorul echipei multidisciplinare; discuții cu voluntarii DOT (asistenți medicali din dispensare) implicați în implementarea proiectului M1I2S3; verificarea indicatorilor raportați prin renumărarea cazurilor înregistrate în registrele TB din 2015.

CONCLUZII

Ref. verificarea și validarea indicatorilor HSS-1 și HSS-2
În majoritatea dispensarelor vizitate nu au fost identificate diferențe majore între cifrele raportate și datele din registrele TB aferente anului 2015. Ciferele, la nivelul întregului județ, au variat cu unu-doi pacienți per indicator, diferențe justificate de o înțelegere diferită a indicatorilor sau au instrucțiunilor de completare la nivelul dispensarelor (ex. numararea cazurilor K-MDR ca fiind cazuri care au inițiat tratamentul).

Ref. furnizare DOT
În dispensarele vizitate, frecvența furnizării DOT către pacienți este, în mod tipic, de 3/7 pentru pacienții care au trecut de faza intensivă a tratamentului și care se pot deplasa la dispensar. Se asigură DOT zilnic pacienților care au tratament 7/7, dar doar dacă pacientul acceptă să vină zilnic la dispensar sau are de făcut tratament injectabil. 
Pacienții care au dificultăți de deplasare, locuiesc la o distanță mare față de dispensar sau nu pot ajunge în timpul programului de lucru al dispensarului primesc tratamentul aferent unei săptamâni sau unei luni calendaristice urmand ca DOT-ul să fie realizat de către asistentul medical comunitar  (în localitățile în care există AMC), prin intermediul medicului de familie. În cazul în care niciuna din variantele de mai sus nu este posibilă, dispensarul solicită unui membru al familiei pacientului să se angajeze că va monitoriza administrarea tratamentului semnând astfel o declarație.  
Personalul medical din dispensare este de părere că ar trebui reintrodus sistemul de decontare pentru DOT-ul realizat de către medicii de familie, în felul acesta pacientul ar beneficia de monitorizare continuă și mai frecventă. Există situații în care nici această variantă nu este fezabilă având în vedere faptul că toate cabinetele medicilor de familie sunt în centrul orașului, aproape de dispensarul TBC, pacienții având practic aceeași distanță de parcurs (ex. Tg. Lăpuș). 
Munca de teren a asistenților medicali din dispensare este concentrată mai ales pe munca din cadrul dispensarului fără suficiente resurse (timp, fonduri pentru deplasări) pentru activități în teren precum DOT sau identificarea pacienților cu risc ridicat de non-aderență.
Voluntarii DOT din dispensare cunosc situația pacienților care primes DOT prin intermediul voluntarilor DOT ai CPSS deoarece tratamentul pacienților, fișele TSS și tichetele ajung la aceștia prin intermediul mașinilor PNSPCT. Există și situații în care tratamentul ajunge la acești voluntari prin intermediul pacienților. 
A fost identificată o firmă care se ocupă de îngrijiri la domiciliu însă nu sunt dispuși să se ocupe de distribuirea de DOT pentru pacienții TBC din Sighet pentru că acest tip de serviciu nu este decontat de către casă. Singura forma de DOT pe care o pot presta este cea care implică tratament injectabil. 

Ref. distribuire tichete sociale pentru pacienții aderenți la tratament
Voluntarii DOT din dispensare au menționat că distribuirea de tichete sociale încurajează mulți pacienți să-și urmeze tratamentul. Cu toate acestea, sistemul de tichete sociale nu este suficient de motivant pentru unii dintre pacienții la risc ridicat de non aderență (alcoolici, pacienți cu infecție TB recurentă, pacienți foarte săraci, care locuiesc mult prea departe de dispensarul de unde trebuie să ridice tichetele, dar pentru care nu s-a identificat un asistent medical comunitar). 
În ceea ce privește distribuirea tichetelor din cadrul proiectului, UNOPA trimite la timp tichetele astfel încât mașina PNSPCT să le poată livra în teritoriu. Voluntarii DOT sunt mulțumiți de colaborarea cu UNOPA. 
Există întârzieri in transmiterea tichetelor din partea CPSS. Tichetele CPSS ajung în teritoriu tot prin intermediul mașinii programului care duce medicamentele către dipensare. O dorință a celor care ajută CPSS ar fi ca tabelele să fie defalcate pe dispensare astfel încât să poată fi completate mai rapid. 

Ref. activitatea echipei multidisciplinare
La data efectuării vizitei în Spitalul de Pneumoftiziologie "Dr. Nicolae Rusdea" Baia Mare (14 iunie 2016) erau prezenți toți membrii EMD și astfel s-a realizat o discuție de grup de verificare a progresului activităților. Față de ultima vizită de monitorizare nu au aparut alte aspecte sau provocări în activitatea echipei. 
Sunt situații în care pacienții stau internați pe o perioada mai mare de timp devenind astfel neeligibili pentru înrolarea in proiect. 
A existat o discuție cu manager-ul spitalului în vederea posibilității preluării echipei de către spital odată cu finalizarea proiectelor finanțate din FG. Este de menționat faptul că se dorește preluarea echipei însă ar fi nevoie de suport în a discuta cu DSP și autoritățile locale pentru acest aspect. Următoarea discuție va avea loc cu ocazia organizării întâlnirilor cu autoritățile, în toamna anului curent. 

Ref. infrastructura și resurse medicale disponibile
O serie de dificultăți/limitări au fost consemnate de echipa de monitorizare, fie ca rezultat al propriilor observații sau al relatărilor personalului din dispensarele vizitate:
· Majoritatea spațiilor necesită igienizare sau reparații urgente. Dispensarul din Sighet este în acest moment într-o stare majoră de degradare și ar fi nevoie de urgentarea procesului de mutare în cadrul spitalului. 
· Este necesară evaluarea dispensarelor din punct de vedere al controlului infecțiilor. Anumite locații este posibil să nu fie conforme din punct de vedere al distribuției spațiilor. 
· Unele dispensare reclamă faptul că nu le sunt asigurate suficiente consumabile, atât medicale (de exemplu tuberculină), cât și de birou. De asemenea, achizițiile de consumabile pot dura foarte mult (în raport cu nevoile).
· Adeseori nu există fonduri sau suport din partea autorităților locale pentru amenajarea, igienizarea sau modernizarea dispensarelor TB.
· În ultimii ani, din cauza subfinanțării sistemului medical precum și a organizării din teritoriu a rețelei de dispensare ca și entități ale unor alte instituții (spitale), au aparut situații de casare sau “împrumutare” a echipamentelor dispensarului și mutarea/folosirea în cadrul spitalelor. 
· Sunt medici care reclamă o eficiență scăzută a anumitor medicamente și și-ar dori o testare a medicamentelor. 


Ref. resurse umane
Dintre aspectele reclamate de personalul din dispensare menționăm: 
· în unele dispensare, numărul de medici și mai ales de asistente medicale este mic în raport cu încărcătura de muncă (inclusiv numeroasele sarcini administrative) dar există și dispensare cu puțini pacienți comparativ cu altele; 
· există posturi prevăzute în schemele de personal (ex. registrator, o a doua asistentă medicală), însă acestea sunt neocupate, nu sunt scoase la concurs; 
· unul dintre dispensare funționează deși numărul de pacienți este extrem de mic (Borșa) – în acest context ar fi necesară o reevaluarea a distribuției rețelei din teritoriu pentru o mai buna acoperire a cazurilor TBC; 
· înlocuirea personalului aflat aproape de pensie se va face dificil (motive: unele locații de dispensar sunt neatractive, nu există suficienți medici specializați în domeniul pneumologiei);
· personalul din dispensare nu a făcut nicio pregătire pentru folosirea soft-urilor deși CNAS susține contrariul. Sunt mai multe programe care rulează în paralel și există nemulțumiri față de cele care rulează în dispensare;
· medicii de familie precum și medicii de alte specializări ar trebui intruiți suplimentar despre TBC pentru a putea identifica mai ușor suspecții și totodată pentru a colabora în tratarea cazurilor extrapumonare. Au existat situații de forme de TBC extrapulmonar depistat doar după extirparea organului afectat, lucru ce ar fi putut fi evitat cu o mai buna pregătire a medicilor;
· completarea de documente/registre reprezintă o fracțiune mult prea mare din munca asistentelor medicale, în condițiile în care aceste sarcini ar trebui îndeplinite în special de registrator sau statistician. 

RECOMANDĂRI
Ref. verificarea și validarea indicatorilor HSS-1 și HSS-2
1) La următoarea raportare (iulie 2016), PR va comunica dispensarelor instrucțiuni și mai detaliate de completare a formularelor de raportare ai celor doi indicatori.
Ref. furnizare DOT în dispensar & Ref. distribuire tichete sociale pentru pacienții aderenți la tratament
2) PR, cu suport UNOPA & ASPTMR, să implementeze în Q6 un studiu care să descrie situația furnizării de DOT și a tichetelor sociale și  să evalueze eficacitatea acestor două intervenții.
3) UNOPA (& CPSS), cu suport PR, să implementeze în Q6 un circuit al datelor prin care voluntarii DOT din dispensar să fie informați cu privire la situația de DOT a pacienților.
Ref. activitatea echipei multidisciplinare
4) ASPTMR va solicita tuturor echipelor multidisciplinare să semnalizeze cabinetul de servicii psihosociale, indicând orarul de lucru și un număr de telefon la care pacienții pot contacta psihologul sau asistentul social atunci când aceștia din urmă sunt pe teren.
5) PR și ASPTMR vor revizui în luna iunie 2016 sarcinile și metodologia de lucru a echipei multidisciplinare pentru a fi atinse următoarele obiective: informarea și consilierea pacienților spitalizați, în vederea continuării cu succes a tratamentului în ambulatoriu; monitorizarea periodică a situației pacienților, după referirea acestora către serviciile furnizate de UNOPA, ARAS, Salvați Copiii, CPSS; managementul cazurilor deosebite/complicate.

Ref. infrastructura și resurse medicale disponibile & resurse umane
1) PR și sub-recipienții vor utiliza fiecare ocazie de interacțiune cu autorități locale, cu autorități centrale sau cu managementul PNPSCT pentru a aduce în discuție: a) necesitatea modernizării infrastructurii de îngrijire ambulatorie pentru pacientul cu tuberculoză; b) necesitatea dezvoltării unui plan operațional de management, pe termen mediu (5 ani) și lung (+ 5 ani) al resurselor umane și fizice din sistemul PNPSCT; c) posibilitățile de instruire ale personalului medical nespecializat în domeniul TBC pentru o mai bună corelare a acțiunilor dintre rețea și restul sistemului de sănătate. 

